Okresná prokuratúra Topoľčany 
Nám. M. R. Štefánika 55, 955 53 Topoľčany 1 	

Sp. zn. : Pv 728/13/4406	Topoľčany, 21.11.2014
EEČ : 2-35-75-2014

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1, odsek 1 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Topoľčany
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 25.10.2013, spisová značka Pv 728/13/4406, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Dňa 11. 08. 2013 približne o 02.00 hod. v obci XXXXX, okres XXXXX v priestoroch JUKA baru sa dopustil výtržnosti tým, že po predchádzajúcom nedorozumení fyzicky napadol poškodeného XXXXX, ktorého udrel päsťou do oblasti tváre, v dôsledku čoho poškodený spadol na zem, kde ho ešte dva krát udrel prázdnou sklenou fľašou po hlave, pričom mu spôsobil zranenia - dve veľké tržné rany vo vlasatej časti hlavy a pomliaždenie nosa, ktoré si nevyžadovali práceneschopnosť.

Uznesením prokurátora Okresnej prokuratúry XXXXX zo dňa 25.10.2013, spisová značka Pv 728/13/4406, bola určená obvinenému skúšobná doba v trvaní 12 mesiacov.
Odôvodnenie:
     Námestník Okresnej prokurátorky v Topoľčanoch uznesením pod sp. zn. Pv 728/2013 zo dňa 25. 10. 2013, ktoré nadobudlo právoplatnosť dňa 05. 11. 2013 podmienečne zastavil trestné stíhanie obvineného XXXXX trestne stíhaného pre prečin výtržníctva podľa § 364 ods. l písm. a/ Trestného zákona, na skutkovom základe uvedenom vo výrokovej časti uznesenia.

    Podľa § 216 ods. 2 Tr. por. bola obvinenému XXXXX stanovená skúšobná doba v trvaní 1 rok , ktorá začala plynúť odo dňa právoplatnosti uvedeného rozhodnutia.

     U obvineného dňom 05. 11. 2014 uplynula skúšobná doba podmienečného zastavenia trestného stíhania.

     Bolo preto vykonané šetrenie, v rámci ktorého bolo zistené, že obvinený XXXXX podľa správy z miesta bydliska nebol riešený komisiou verejného poriadku, verejno prospešných služieb a životného prostredia MsZ v Topoľčanoch, na útvar hlavného kontrolóra Mesta XXXXX nebola na neho podaná sťažnosť. Aktuálne stíhaný v inej trestnej veci nie je a doposiaľ súdom trestaný nebol. Bolo tiež zistené, že v ústrednej evidencii priestupkov má dva záznamy počas plynutia skúšobnej doby podmienečného zastavenia trestného stíhania a to záznam zo dňa 03. 02. 2014, kedy sa dopustil priestupku proti bezpečnosti a plynulosti cestnej premávky podľa § 22 ods. l písm. l/ Zákona o priestupkoch v platnom znení, za ktorý bol postihnutý mestskou políciou XXXXX blokovou pokutou vo výške 10,- Eur, a záznam zo dňa 25. 05. 2014, kedy sa dopustil porušenia povinnosti vodiča podľa § 4 ods. l písm. b/ Zákona NR SR č. 8/2009 Z.z. o cestnej premávke a o zmene a doplnení niektorých zákonov, za ktorý mu bola uložená bloková pokuta 10,- Eur. Napriek tomu je však možné s poukazom na všetky získané listinné dôkazy k jeho osobe konštatovať, že obvinený XXXXX v skúšobnej dobe podmienečného zastavenia trestného stíhania viedol riadny život.

      V zmysle ustanovenia § 217 ods. l Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. 

     V prípade obvineného XXXXX s poukazom na vyššie uvedené skutočnosti možno vysloviť záver , že v skúšobnej dobe sa osvedčil.

     Z týchto dôvodov som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Hollý
prokurátor